NUSA แย้ม Q2 บุ๊กขาย “ณุศา เลเจนด์ สยาม” 1.7 พันล. กางแผนปี 65 รุกสุขภาพ-พลังงานเต็มสูบ
NUSA ขายหุ้น “ณุศา เลเจนด์ สยาม” มูลค่า 1.7 พันล้าน รับรู้ Q2/65 พร้อมรุกสู่ธุรกิจ สุขภาพ-พลังงานเต็มสูบ ก.พ. นี้ เล็งปรับให้ เลเจนด์ สยาม พัทยา เป็นเมืองมหัศจรรย์กัญชา
NUSA ขายหุ้น “ณุศา เลเจนด์ สยาม” มูลค่า 1.7 พันล้าน รับรู้ Q2/65 พร้อมรุกสู่ธุรกิจ สุขภาพ-พลังงานเต็มสูบ ก.พ. นี้ เล็งปรับให้ เลเจนด์ สยาม พัทยา เป็นเมืองมหัศจรรย์กัญชา
10 ก.พ. 2565

นางศิริญา เทพเจริญ รองประธานกรรมการบริหาร สายงานการตลาด บริษัท ณุศาศิริ จำกัด (มหาชน ) หรือ NUSA  เปิดเผยว่า บริษัท ฯ ได้รับเงินจำนวน 51 ล้านบาท จากการขายหุ้นบริษัท ณุศา เลเจนด์ สยาม ซึ่งเป็นบริษัทย่อยที่ NUSA ถือหุ้น 100%
โดยก่อนหน้านี้ NUSA รับเงินมัดจำการขายบริษัท ณุศา เลเจนด์ สยาม  จำนวน 85 ล้านบาท รวมเงินมัดจำที่ได้รับ จำนวน 136 ล้านบาท และภายในไตรมาส 2/2565 บริษัท ฯ จะได้รับเงินจากการขายหุ้น ณุศา เลเจนด์ สยาม ที่เหลืออีก 1,564 ล้านบาท รวมเป็นเงินที่ได้รับทั้งหมดจากการขายบริษัทย่อย 1,700 ล้านบาท
“ภายในไตรมาส 2 ปี 2565 นี้ บริษัท ณุศาศิริ  ได้รับเงินจากการขาย ณุศา เลเจนด์สยาม รวมทั้งหมด 1,700 ล้านบาท จากทุนจดทะเบียน 400 ล้าน ในไตรมาส 2 นี้ ส่งผลให้ NUSA เติบโตเพิ่มขึ้น 62.5% เมื่อเทียบจากปีที่แล้ว ซึ่งมั่นใจว่า ปีนี้ยังคงเป็นปีที่ดีอย่างต่อเนื่องของบริษัท ฯ ทั้งรายได้และกำไร โดยโฟกัสธุรกิจพลังงานและสุขภาพ เป็นหลัก” นางศิริญา กล่าว
นอกจากนี้ NUSA เตรียมรุกตลาดปั้นโมเดลธุรกิจใหม่ Medical Technology คาดว่าภายในเดือนกุมภาพันธ์นี้ จะปรับให้ เลเจนด์ สยาม พัทยา เป็น Miracle Cannabis Land เมืองมหัศจรรย์กัญชา ที่มีศักยภาพและความพร้อม
โดยสถานที่นี้ จะเป็นแหล่งผลิต เริ่มจากการปลูกเมล็ดพันธุ์กัญชา-กัญชง ตลอดจนถึงโรงสกัดสาร CBD และพัฒนาผลิตภัณฑ์เพื่อจำหน่าย จัดสร้างพิพิธภัณฑ์กัญชา (Cannabis Museum) เพื่อให้เมืองมหัศจรรย์กัญชา เป็นทั้งแหล่งท่องเที่ยว ศูนย์การเรียนรู้ กัญชง กัญชา ของโลก และแหล่งช้อปปิ้งผลิตภัณฑ์กัญชง-กัญชา ที่ใหญ่ที่สุดในภาคตะวันออก ซึ่งได้เริ่มทดลองการปลูก และหาตลาดไว้ทั่วโลก เรียบร้อยแล้ว